༈ རྗེ་བཀའ་དྲིན་གསུམ་ལྡན་བླ་མ་ལ། །ཡིད་རྩེ་གཅིག་དད་པས་ཕྱག་བྱས་ནས།།
གནས་དབེན་པར་དགའ་བའི་རྣལ་འབྱོར་ལ། །མི་བདག་གིས་མཆིད་གྲོས་འདི་
འདེབས་སོ། །ཁྱོད་ཕྱི་མའི་དོན་ལ་བློ་གཏད་ན། །ཚེ་འདི་ཡི་ཕུན་ཚོགས་བློས་ཐོང་
དགོས། །ཚེ་འདི་ཡི་ཁང་ཞིང་རྒྱུ་རྫས་དང་། །ཕ་མ་དང་ཉེ་འབྲེལ་འདི་དག་ཀུན། །
རང་དམ་ཆོས་སྒྲུབ་པའི་འགལ་རྐྱེན་དང་། །ཇི་ཙམ་ཞིག་འགྲོགས་ནས་ལོངས་སྤྱོད་
ཀྱང་། ། སྡིག་མི་དགེ་བསོག་པའི་གཞི་མ་དང་། །མཐར་ཕན་མེད་འབྲལ་བའི་ཆོས་
ཅན་ཡིན། །གཞི་ཕ་ཡུལ་མ་སྤངས་ཆོས་པ་དེ། །ཆོས་ཇི་ཙམ་བྱས་ཞེས་བརྗོད་ན་
ཡང་། །རང་ཁེ་འདོད་དང་གྲགས་འདོད་རྙེད་བཀུར་འདོད། །ཆོས་བརྒྱད་ཀྱི་དབང་
དུ་མ་སོང་བའི། །དགེ་བ་དེ་སྣ་གཅིག་སྟོན་རྒྱུ་མེད། །ཚེ་འདི་ཡི་འདོད་པ་དུག་བཞིན་
སྤོངས། །མཐའ་གཅིག་ཏུ་ཕྱི་མའི་དོན་བསམས་ནས། །གནས་དབེན་པར་སྒོམ་སྒྲུབ་
བྱེད་པ་པོའི། །ཆོས་པ་དེས་གང་བྱས་ཐར་བ་དང་། །རྣམ་མཁྱེན་གྱི་རྒྱུ་ཚོགས་ཤ་
སྟག་ལས། །ཆོས་བརྒྱད་ཀྱི་དགེ་སྦྱོར་འགའ་ཡང་མེད། །དོན་དེའི་ཕྱིར་ཁྱེད་ཀྱང་
དབེན་པར་བསྟེན། །དབེན་གནས་དེ་རྒྱལ་བ་ཀུན་གྱིས་བསྔགས། །ཉིན་མཚན་ཀུན་
དགེ་སྦྱོར་ངང་གིས་འབྱུང་། །སྐྱོ་ཤས་དང་ངེས་འབྱུང་ཤུགས་ཀྱིས་སྐྱེ། །གནས་ཕ་
ཡུལ་སྤངས་པའི་ཆོས་པ་དེ། །ཕ་ཡུལ་གྱི་ཆགས་སྡང་ཀུན་བྲལ་ནས། །རང་དཀའ་
ཐུབ་ཀྱི་འཚོ་བས་འཚོ་བྱས་ཏེ། །སེམས་ཆགས་སྡང་དང་བྲལ་བས་གུ་རེ་ཡངས། །
སེམས་དགེ་བ་དང་འདྲེས་པས་བློ་རེ་བདེ། །ནམ་ལངས་ནས་དྲིན་ཅན་བླ་མ་དང་། །
སྐྱབས་དཀོན་མཆོག་གསུམ་ལ་རྒྱབ་རྟེན་འཚོལ། །མ་འགྲོ་བ་རིགས་དྲུག་གཉེན་དུ་
བྱེད། །ཚེ་མི་རྟག་དྲན་པས་དགེ་བསྐུལ་བྱེད། །ཡིད་སྐྱོ་ཤས་ངང་ནས་སྒོམ་སྒྲུབ་
བྱེད། །གནས་དབེན་པ་ལས་སྐྱིད་པའི་ཡུལ་ཞིག་དང་། །སྐྱབས་དཀོན་མཆོག་ལས་
བཙན་པའི་མགོན་ཞིག་དང་། །མ་འགྲོ་ཀུན་ལས་ལྷག་པའི་གཉེན་ཞིག་མེད། །
དོན་དེའི་ཕྱིར་བླ་མ་སྲོག་བཞིན་བསྟེན། །སྐྱིད་སྡུག་ཀུན་མཆོག་གསུམ་བློ་གཏད་
གྱིས། །དུས་རྒྱུན་དུ་བྱང་ཆུབ་སེམས་མཆོག་བསྒོམ། །སེམས་རིག་ཐོག་ཏུ་མཉམ་
པར་བཞག་པའི་ཚེ། །སྐྱེ་མེད་དེ་ནམ་མཁའ་འདྲ་བ་ལ། །བཟོ་མེད་དེ་བྱ་རྩོལ་བྲལ་
བར་གྱིས། །འགག་མེད་དེ་ལྷུན་གྱིས་གྲུབ་པ་ལ། །ཅི་ལ་འང་རྩིས་གདབ་མེད་པར་
གྱིས། །གནས་མེད་དེ་གར་གཏད་ཆོག་པ་ལ། །བཅའ་བཅོས་དང་སྤྲོ་བསྡུ་མ་བྱེད་
ཅིག །ལྟ་བ་རང་ཟེར་ཏེ་བལྟ་རྒྱུ་མེད། །མ་བལྟས་པར་བཞག་ན་ལྟ་བ་ཡིན། །སྒོམ་
པ་རང་ཟེར་ཏེ་སྒོམ་རྒྱུ་མེད། །སྒོམ་མེད་དུ་བཞག་ན་ཡེངས་པ་མེད། །སྤྱོད་པ་རང་
ཟེར་ཏེ་འདི་སྤྱོད་མེད། །སྤྱོད་ལམ་ལ་བཟོ་བཅོས་མེད་པ་བཟང་། །དེ་སྐད་ཀྱི་
གདམས་ངག་གླུ་ཆུང་འདི། །གཏད་མེད་ཀྱི་བྲག་དཀར་སྤྲུལ་པའི་སྐུས། །རྩོལ་མེད་
ཀྱི་ངང་ནས་གང་ཤར་བྲིས། །དད་ལྡན་གྱི་སློབ་མ་རང་ནས་གང་ཞུས་ལྟར། རང་
ཅག་གིས་མི་ལུས་རིན་པོ་ཆེ་འདི་ལྟ་བུ་ཐོབ་པ་འདི་དོན་མེད་ཆུད་ཟོས་སུ་མི་བཏང་་་་་
བར་ཆོས་རྣམ་དག་ཞིག་སྒྲུབ་དགོས། དེ་སྒྲུབ་པའི་གནས་ནི་རི་ཁྲོད་དབེན་པ་དང་།
འཚོ་བའི་ཟས་དང་གོས་ཀྱང་གང་བྱུང་གི་ཆོག་ཤེས་དང་དཀའ་ཐུབ་ཅི་ནུས་བྱེད་་་་་་་་་
དགོས། རང་གི་ལུས་འདི་མི་བཀྲེས་མི་འཁྱགས་ཙམ་གྱི་སྒོ་ནས་ལྟོ་གོས་ལ་གྱོང་
བསྐུར། སེམས་ལ་བབས་བསྐུར། བླ་མ་དང་དཀོན་མཆོག་རྒྱུ་འབྲས་ལ་ཡིད་ཆེས་
པའི་དད་པ་ཡང་ཡང་བསྒོམ། འཇིག་རྟེན་གྱི་བྱ་བཞག་དང་འཁོར་བ་ལ་སྐྱོ་ཤས་དྲག་
ཏུ་བསྒོམ། འགྲོ་བ་སེམས་ཅན་ལ་སྙིང་རྗེ་དང་བྱང་ཆུབ་ཀྱི་སེམས་རྒྱུན་མ་གཅོད།
དུས་རྟག་ཏུ་རང་སེམས་ལ་བྱ་ར་གྱིས་ལ། སེམས་བདེ་སྡུག་དགའ་མི་དགའ་ཁོང་ཁྲོ་
ཆགས་སྡང་སོགས་གང་ཤར་ལ་ཆོས་ཐམས་ཅད་བདག་ཏུ་མ་གྲུབ། བདེན་པར་མ་
གྲུབ་པ་རྨི་ལམ་དང་སྒྱུ་མ་ལྟ་བུ་ཡིན་སྙམ་དུ། བཟང་ངན་གྱི་རྣམ་རྟོག་གང་ཤར་གྱི་ངོ་
བོ་ལ་ཅེར་གྱིས་ལྟོས་ལ་རང་སར་ཞོག་དང་། རང་ཡལ་རྗེས་མེད་དུ་འགྲོ། ཉམས་
བཟང་ངན་དགའ་སྡུག་རེས་འགའ་སྒོམ་རྒྱུ་ཡོད། རེས་འགའ་སྒོམ་རྒྱུ་མེད་པ་འདྲ་བ་
ཅི་བྱུང་ཡང་ཐམས་ཅད་ལ་རྩིས་གདབ་དང་ཞེན་འཛིན་མེད་པ་གང་ཤར་རང་ཐོག་ཏུ་
བཞག་ནས་རང་ཡལ་དུ་བཏང་བ་འདི་གནད་ཆེ། མདོར་ན་སྤྱོད་པ་དཀའ་ཐུབ་ཆོག་
ཤེས་ཀྱི་སྒོ་ནས་རང་བཞིན་གྱིས་མ་བཅོས་པ། སྒོམ་པ་དྲན་ཤེས་རྒྱུན་ལྡན་ཡེངས་པ་
མེད་པ། ལྟ་བ་ཞེན་འཛིན་དང་བྲལ་བ་འདི་ཡིན་ངོས་བཟུང་མེད་པ་གྱིས་དང་ཉམས་
ལེན་གྱི་སྙིང་པོ་ཡིན་ལགས། བླ་མ་བྲག་དཀར་པས་རང་སློབ་འཇམ་དབྱངས་ཆོས་དར་ལ་
གདམས་པའོ།། །།